**Р Е Ц Е Н З И Я**

 **За гл.ас. д-р Антоанета Валентинова Робова**

 **Катедра Романистика, СУ „Св. Климент Охридски“**

 **Участник в конкурса за заемане на академичната длъжност „доцент“**

 **по професионално направление 2.1. Филология**

 **(Френска литература на ХХ и ХХI век),**

 **обявен в ДВ, бр. 24 от 17.03.2023 г.**

 **от проф.дфн Дина Савова Манчева**

**1.Представяне на участника в конкурса**

Гл. ас. д-р Антоанета Валентинова Робова е единственият кандидат в конкурса за академичната длъжност „доцент“ по професионално направление 2.1. Филология (Френска литература на ХХ и ХХI век), обявен в ДВ, бр. 24, 17/03/2023 за нуждите на катедрата по Романистика към ФКНФ в СУ „Св. Климент Охридски“.

 Тя е завършила литературно-преводаческа магистратура по френска филология през 2001 г. Още същата година е избрана за асистент в катедра Романистика, а от 2011 г. е главен асистент. За израстването и утвърждаването й като изследовател и преподавател са допринесли и четирите петмесечни специализации във френски университети, една от които по програма Еразъм, а останалите във връзка с докторантурата й. Робова е посещавала лекции по френска литература и компаративистика и е взела с отличен успех и съответните изпити.

През 2012 г. Робова е защитила докторска дисертация на тема „Митични фигури в съвременния френскоезичен роман“ в университета Блез Паскал в гр. Клермон Феран под двойно ръководство, от българска и френска страна. Получената образователна и научна степен „доктор“ е призната от СУ „Св. Климент Охридски“ на основание решение на АС, протокол №12 от 18.09.2013 и е по специалността на обявения конкурс за доцент, с което е спазен чл. 105 ал.1 от Правилника за условията и реда за придобиване на научни степени и заемане на академични длъжности в СУ „Св. Климент Охридски“ (ПУРПНЗАДСУ).

**2. Научно-изследователска дейност**

Съгласно закона за академичните степени и длъжности и Правилника на СУ, Робова е представила за рецензиране 20 самостоятелни публикации, от които една монография, 3 студии и 16 статии. Всички те са свързани главно с поетиката на съвременния френски и франкофонски роман, отговарят на специалността на обявения конкурс, написани са на български или френски език и са извън процедурата по защита на докторската й дисертация.

Трайният интерес на Робова към съвременната френска проза с оглед на важни, но все още неизследвани проблеми, започнал с докторантските ѝ изследвания и продължил и до днес, показва задълбочения ѝ поглед на изследовател, стремежа ѝ да проникне в дълбочина до непроучените явления като приложи и една комплексна методология на анализ. Тя има интердисцплинарен характер и в нея се съчетават елементи на структурализма, семиотиката, рецептивните теории на Изер и Яус за читателя с наратологията, философията, когнитивните науки и др.

Основният подход на всички тези изследвания е съпоставителният анализ, като голям брой от тях се отнасят до една сравнително нова страна на компаративистиката - взаимодействието литература /изкуства.

Това е главната тема и на монографията на Робова **„Творчески фигури и кръговрат на изкуствата в прозата на Ерик-Еманюел Шмит“(304 стр.),** представена като хабилитационен труд, върху която бих искала да се спра по-обстойно, поради специфичния му характер.Този труд до голяма степен обхваща, систематизира и задълбочава насоките и резултатите в предишните изследвания на Робова и придава своеобразна свързаност и единство на публикациите ѝ.

Обект на внимание е творчеството на утвърден френски писател, представено от слабо позната гледна точка. Непроучен в своята цялост е и корпусът на анализ, създаден в продължение на повече от 20 години (между 1994 и 2020 г.) и респектиращ по своята големина.

Работата е изградена от две основни части, посветени съответно на изкуствата в кратката повествователна форма на разказа и в разширения наратив на романа. Тази ясна и добре очертана структура спомага да се откроят специфичните аспекти на двата прозаически модела, общите им връзки и съществените им различия.

В това мащабно изследване се откроява творческата зрялост на кандидатката, богатата ѝ ерудиция, подходът ѝ на прецизен изследовател, постоянният ѝ стремеж към изчерпателност и яснота.

Робова не се ограничава единствено до анализа на най-често разпространените в литературата изкуства като музиката и живописта, а изследва в детайли и на различни текстови нива цялата богата палитра на съвременни художествени практики в разказите и романите на Шмит.

Така, освен звуковите и визуални изкуства, обект на анализ са и най-различни съвременни арт експерименти. Стремежът към изчерпателност се проявява и при подхода на Робова към всяко едно от отделните изкуства и своеобразното им въздействие върху словото. Те са разгледани на широкатематична, структурна и повествователна основа. Специално внимание е отделено на използваните от тях разнообразни материали и специфичната им литературна проява.

 Така например, музикализацията в прозаичните творби на Шмит е проследена от генезиса им, свързан най-често с реална музикална случка, до присъствието на музиката в повествователното им развитие, в изграждането на звуковата им образност, емоционалното й въздействие и терапевтичната й роля за духовното израстване на персонажите, както и с оглед на естетическата й принадлежност и жанровата й специфика.

Конкретните анализи са направени с вещина и с тънък усет към отделния детайл. В тях проличава умението на Робова да подчини своите наблюдения на избраната гледна точка и изследователска задача. Така тя свързва широко застъпения образ на твореца (музикант, художник или артист) в наратива на Шмит с ролята на въображението и типа разказвач. Това ѝ позволява да обхване съществени компоненти на повествованието като: актантовата му структура, читателската му рецепция, редица важни за писателя морални теми и проблеми, някои характерни за постмодернизма похвати като съвременната ирония и пародия и др.

Изследването е добре обосновано и аргументирано.

Много добре са подчертани сходните черти в цялостната проза на Шмит чрез изведените на преден план повтарящи се огледални структури или изкази, вариативни техники, композиционни принципи, авторефлексивни коментари и архетипни персонажи.

Робова познава отлично творчеството на Шмит, както и процесите в съвременната литература и изкуство. Тази ерудиция ѝ позволява да разширява избрания литературен корпус и чрез съпоставки с други жанрови модели, характерни за писателя, като установява интересни прилики на разглежданите произведения с цялото му творчество.

Изводите, до които води конкретният анализ са убедителни, ясни и добре аргументирани.

1. За пръв път е откроено поетичното единство на произведенията от първия повествователен период на Шмит.

2. Очертани са и някои основни тенденции в еволюцията на прозаичните му творби: от еклектичната фрагментарност на разказа, характерна за постмодернизма през 90-те години, до по-ясен и изчистен изказ, присъщ на съвременността от 2000 г. насам ; от по-фикционални наративи към по-автобиографични текстове ; от по-нарцистични арт-практики към етически ангажирано изкуство, утвърждаващо основни морални ценности; от доминиращото присъствие на музиката в началото на творческия му път до навлизането на живописта и все по-новите експериментални практики в наши дни.

3. Внесени са и някои съществени уточнения, които определят характера на специфичните за Шмит жанрови форми на късия разказ и разгърнатия роман и влиянието им от интермедиалните практики: от превеса на музиката и музикалната интермедиалност в разказа, до преобладаващите в романа визуални изкуства, фотография, кино и актьорско изкуство.

4. Разнообразната по жанр повествователна продукция на Ерик-Еманюел Шмит (разкази, новели, романи, тематични поредици), създадена в разстояние на повече от 20 години, своеобразно синтезира актуалните насоки и процеси в съвременната френскоезична литература от постмодернизма до наши дни и хвърля нова светлина върху тенденциите в развитието й.

 Монографията на Робова е цитирана в библиографията на сайта на Ерик Емануел Шмит. Излезли са и две рецензии върху труда.

Статиите и студиите, посочени за рецензиране, внасят също нови моменти в прочита и интерпретацията на съвременния френскоезичен роман. Но едновременно с това, те засилват единството в цялостната продукция на Робова, тъй като играят ролята на свързващо звено между докторската теза и хабилитационния труд както по отношение на тематиката, така и на избрания корпус на изследване. От една страна, интересът към интертекстуалните трансформации, митокритиката и структурирането на митемите според актантовия модел на Греймас продължава темата за митичните фигури във френскоезичния роман, обект на докторската дисертация. От друга страна, диалогът литература /кино в романите на Гари и свързаните с него филмова екранизация и римейк, както и функцията на фотографските практики и на класическата музика в повествованието насочват към хабилитационния труд. И накрая, неизследваната досега тема за насилието и патологичното поведение в романите на Нотомб и на Ф.Джиан, както и проблемът за хумора и иронията в творбите на Кундера и Шмит, внасят нови аспекти в изучаването на френскоезичната проза. Що се отнася до корпуса в публикациите на Робова, той включва едни от най-видните представители на франкофонския роман и представлява литературния контекст, на фона на който се откроява фигурата на Шмит.

Публикациите на Робова са издадени в специализирани реферирани издания у нас и в чужбина и в сборници от международни и национални конференции, отпечатани в престижни издателства: на СУ „Св. Кл. Охридски“, на БАН – „Марин Дринов“, немското Логос Верлаг, както и научни издателства и издания в Румъния, Италия, Унгария, Полша, Холандия и др.

Значително е участието на кандидатката в национални и международни научни форуми. Според приложения списък тя е изнесла доклади в 23 конференции, от които 2 национални и 21 международни.

Оригиналният характер на статиите на Робова е получил сериозен отзвук в работата на други учени. Дeвет нейни статии са цитирани в монографии и колективни томове с научно рецензиране, в реферирани списания и в нереферирани издания с научно рецензиране.

Бих искала да откроя някои общи важни качества в трудовете на Робова, които допринасят за приносния им характер.

1. Логична мисъл способна да достигне до важни обобщения и да направи аргументирани изводи.

2. Способност да открои важните явления, принципи и стратегии, за да придаде стегнат характер на изследванията си.

3. Богата литературоведска култура, която ѝ позволява да надгражда своите собствени хипотези.

4. Прецизен анализ и научна коректност.

**3. Други дейности**

Професионалната биография на Робова е не по-малко значима и продуктивна от научно-изследователската ѝ дейност. В нея се съчетават усилията на изследователя и стремежа на популяризатора да запознае българския читател с богатството на френската култура.

Робова има богата редакторска дейност. Участвала е в три съставителства на научни сборника с доклади от конференции, на тематичен брой на научно рецензирано списание, член е на редколегията на две списания, едно от които реферирано.

Робова е автор на литературни статии с популяризаторски характер, на текстове с франкофонска насоченост, на рецензии и статии върху преподаването на френски език, превела е част от литературоведска книга. Изготвила е и 2 помагала в съавторство, свързани с приемния университетски изпит по френски език.

Тя е била в организационния комитет на редица научни конференции, включително и научни форуми за докторанти и пост докторанти.

Антоанета Робова е участвала като член в 4 научно-изследователски проекта.

Огромна е и извършената от Робова дейност като съотговорник за ФЦАК (Франкофонски център за академично качество) за популяризирането на франкофонията и френската културамежду 2014 и 2016. Тя е организирала и модерирала поредица отворени лекции по франкофонски литератури и култури с лектори от различни националности, координирала е множество тематични срещи и събития с културно-университетски, романистичен и общообразователен характер**,** провела е множество литературни ателиета, организирала е редица викторини и конкурси за студенти франкофони от различни факултети, координирала е стажове на студенти във Франкофонския център.Робова е взела активно участие и в редица журита на конкурси с франкофонска насоченост.

Паралелно с дейността си във франкофонския център, Робова е изпълнявала съвестно всичките си преподавателски и административни задължения, свързани с длъжностната характеристика на заемания от нея пост и нуждите на катедрата.

Антоанета Робова членува и в 5 авторитетни научно-изследователски асоциации в научната област на конкурса, а именно в три асоциации по компаративистика и в две асоциации за изследване на литературата на 20 и 21 век.

|  |
| --- |
|  |

**4. Преподавателска дейност**

Антоанета Робова е утвърден преподавател, спечелила уважението на студенти и колеги. Тя влага творческа енергия и подчертана всеотдайност в работата си, търси нови методи на работа и нови форми на преподаване като редовно обновява и актуализира лекционните си курсове и аудиторните занятия. За постоянното усъвършенстване на преподаването са допринесли и редицата квалификационни курсове, школи и обучения, в които е участвала кандидатката. Те са били в широк спектър от методология и дидактика на френския език до информационни технологии, франкофонски дейности и др., организирани от престижни научни центрове: СУ, Женевския университет, Европейския център за модерни езици, УАФ и др.

Робова е получила положителна оценка на атестацията през 2021 г. и много висока оценка в анкетите на студентите при оценяването на преподавателската ѝ дейност.

Тя е титуляр в преподаването на две задължителни дисциплини (*Френска литература: Модернизъм и авангардизъм* и *Литературна стилистика*) и води съответните лекционни курсове и семинарни занятия. Преподава и в практическия курс по съвременен френски език.

Титуляр е и на 3 избираеми дисциплини, също в областта на конкурса, които е въвела в програмата на бакалавърската степен -*Аналитични прочити на художествен текст – I и II част* и дискусионен клуб на тема *Френскоезични кино и попмузика*.

**Заключение:**

Гл.ас. д-р Антоанета Робова е изпълнила и далече е надхвърлила минималните национални изисквания по отделните показатели за заемане на академичната длъжност доцент.

Кандидатката в конкурса е представила сериозен и задълбочен хабилитационен труд с приносен характер, както и редица оригинални трудове, публикувани извън процедурата на докторската й дисертация. Отпечатани в престижни издания и издателства, те са получили отзвук в изследвания и на други изследователи. Научната и преподавателската квалификация на Антоанета Валентинова Робова е безспорна. Със своите знания и ерудиция, тя е ценен от студентите преподавател, спечелил уважението на колеги и научна общност.

Препоръчвам горещо и с пълна убеденост на почитаемото Научно жури да подкрепи кандидатурата на Антоанета Робова за академичната длъжност доцент по научно направление 2.1. Филология (Френска литература ХХ и ХХI век) като гласува за избирането ѝ.

София, 18.07.2023 проф.дфн Дина Манчева

 